

|  |
| --- |
| **Обобщение** |
| **Оценка на въздействието: преразглеждане на Регламент (ЕО) № 1371/2007 относно правата и задълженията на пътниците, използващи железопътен транспорт** |
| **A. Необходимост от действия** |
| **В какво се изразява проблемът и защо той е проблем на равнището на ЕС?** |
| Основните проблеми с регламента са свързани с прекомерните изключения на национално равнище, правата на пътниците с увреждания или с намалена подвижност (ПНП), неподходящата информация, издаването на директни билети, разглеждането на жалби, контрола по прилагането, дискриминацията въз основа на гражданството и обезщетяването след събития, дължащи се на непреодолима сила. Тези проблеми оказват отрицателно въздействие върху единния пазар и възпрепятстват последователното правоприлагане. Те могат да се изострят в условията на либерализиран пазар на железопътни превози в ЕС. |
| **Какви цели се преследват?** |
| 1. да се спомогне за равни и засилени права на ползвателите на железопътен транспорт в ЕС; и 2. да се повиши конкурентоспособността на железопътния сектор, без това да се отрази отрицателно на правата на пътниците. |
| **Каква е добавената стойност от действия на равнището на ЕС (субсидиарност)?** |
| Сега действащият регламент оставя място за тълкуване, което възпрепятства съгласуването на равнищата на защита на пътниците в целия ЕС. Държавите членки не могат да се справят сами с тези проблеми. Поради това изглежда целесъобразно да се действа на равнище ЕС. |
| **Б. Решения** |
| **Какви са различните варианти за постигане на целите? Има ли предпочитан вариант? Ако няма такъв, каква е причината за това?** |
| |  |  | | --- | --- | | Изключения, т.е. освобождавания от прилагането на регламента | - Премахване до 2020 г. на изключенията за вътрешни услуги за превоз на дълги разстояния - Ограничаване на изключенията за услуги с държави извън ЕС - Премахване на изключенията за трансгранични градски, крайградски и регионални услуги | | Права на ПНП | Нови правила за подобряване на достъпа на ПНП до услуги и информация за железопътни превози | | Информация | Нови правила за подобряване на информацията за пътниците | | Издаване на директни билети | По-ясни правила относно директните билети | | Разглеждане на жалби и правоприлагане | По-ясни правила за разглеждането на жалби от националните правоприлагащи органи и сътрудничеството | | Дискриминация | Нова клауза за недопускане на дискриминация | | *Непреодолима сила* | Клауза за освобождаване на железопътните предприятия от задължението да плащат обезщетение за закъснения, причинени от лоши метеорологични условия или природни бедствия, чието предвиждане или предотвратяване не е било възможно. | |
| **Каква позиция застъпват различните заинтересовани страни? Кой подкрепя отделните варианти?** |
| Повечето държави членки и железопътни предприятия не са склонни да се премахнат изключенията. Гражданите подкрепят намаляването на изключенията и мерките за укрепване на правата на пътниците. Повечето заинтересовани страни подкрепят по-ясните правила — напр. относно помощта, разглеждането на жалби и правоприлагането. Повечето железопътни предприятия и държави членки подкрепят наличието на клауза за непреодолима сила, докато гражданите са против това. |
| **В. Въздействие на предпочитания вариант** |
| **Какви са предимствата на предпочитания вариант (ако има такъв, в противен случай — на основните варианти)?** |
| Съчетанието от предпочитани варианти осигурява балансиран подход към потенциално противоречивите цели на политиката. Намаляването на изключенията ще повиши защитата на пътниците и правната сигурност. Подобренията за ПНП ще ги насърчи да пътуват с железопътен транспорт и ще спомогне за тяхното социално приобщаване. Ясните правила за издаването на директни билети ще подобрят правата на пътниците, използващи услуги с връзка. Наличието на клауза за непреодолима сила ще осигури правна справедливост и пропорционалност. |
| **Какви са разходите за предпочитания вариант (ако има такъв, в противен случай — за основните варианти)?** |
| Очаква се разходите на железопътните предприятия да нараснат с 4,98 % спрямо базовия сценарий за 15-годишен период. |
| **Какво е въздействието върху МСП и конкурентоспособността?** |
| Очаква се само ограничено косвено въздействие върху МСП. |
| **Ще има ли значително въздействие върху националните бюджети и администрации?** |
| Очаква се незначително въздействие предвид засиления контрол от страна на националните правоприлагащи органи и увеличеното разглеждане на жалби. |
| **Ще има ли друго значително въздействие?** |
| Не се очаква значително допълнително въздействие. |
| **Пропорционалност?** |
| Сегашното различно прилагане на правилата пречи на единния пазар и възпрепятства хармонизирането на равнищата на правата на пътниците в целия ЕС. Насоките не доведоха до задоволителни резултати. |
| **Г. Последващи действия** |
| **Кога ще се извърши преглед на политиката?** |
| Комисията ще направи оценка на прилагането на новия регламент пет години след неговото влизане в сила. |